
Sajtóközlemény



Projektazonosító: TOP-2.1.3-16-HE1-2021-00022
Projekt címe: Árvízcsökkentő záportározó Novajon



Novaj Községi Önkormányzat sikeresen pályázott a Terület- és Településfejlesztési Operatív Program támogatási rendszer keretében megjelent „Települési környezetvédelmi infrastruktúra-fejlesztések” (TOP-2.1.3-16) című Felhívásra, amelynek keretében az „Árvízcsökkentő záportározó Novajon” (TOP-2.1.3-16-HE1-2021-00022) című projekt megvalósításához 198.468.006,- forint vissza nem térítendő támogatást nyert el. A fejlesztés forrását az Európai Regionális Fejlesztési Alap és Magyarország költségvetése társfinanszírozásban biztosítja.
A pályázat benyújtásának oka az volt, hogy az elmúlt két évtizedben a Novaji-patakon és a Körtvélyesi-árkon olyan mértékű vízhozamok vonultak le, melyeket a belterületi mederszakaszok már nem voltak képesek kiöntés nélkül levezetni, emiatt utak, lakóingatlanok kerültek víz alá, lakóépületeket öntött el az áradat, jelentős értéket képviselő ingatlanok és ingóságok kerültek veszélybe.
A legnagyobb károk a Novaji-patak menti Mátyás úton és a Petőfi Sándor – Jókai Mór – István - Bajcsy Zsilinszky - II. Rákóczi Ferenc – Hunyadi László – József Attila - Sport utcák mentén mutatkoztak. Burkolt utak és lakóingatlanok kerültek víz alá, hidak rongálódtak meg a Körtvélyesi-árok mentén az Akácfa, Apponyi Albert, Kovács Mátyás, II. Rákóczi Ferenc, Hunyadi László és Mezőkövesdi út érintettségével. Külön kiemelendő a Sportpálya melletti szennyvízátemelő és a belterület déli végén húzódó borászat palackozó üzemének nagy mértékű ingatlan- és gépvagyon veszélyeztetettsége.
A hirtelen lezúduló csapadékvíz elvezetésének szempontjából kiemelt jelentőségű feladat az értékek védelme (ingatlanok, lakóépületek, közintézmények stb., egyéb területek, vonalas infrastruktúra), ezért törekedni kell a csapadékvizek megfelelő elvezetésére.

A projekt tartalma a csapadékvizek okozta árvíz és egyéb vízkár veszélyeztetettség csökkentése érdekében a Körtvélyesi-árkon egy záportározó kiépítése, amellyel megteremtődik a település belterületének csapadék- és vízbiztonsága. A Körtvélyesi-árok irányából érkező vízhozamok árvízcsúcs csökkentésére, többlet vízhozamból származó vízmennyiség ideiglenes visszatartására és késleltetett levezetésére egy völgyzárógátas záportározó épül a belterület és a külterület határán.
A záportározó megvalósítása az alábbi vízilétesítmények építésével jár:
· Völgyzárógát, töltésépítésre alkalmas szabvány szerinti anyag beépítésével, állékonysági számításokkal igazolt keresztszelvénnyel, a víz ideiglenes visszatartására alkalmas talajszerkezettel.
· Elzárás nélküli átereszes üzemi műtárgy, az érkező vízhozam egy részének völgyzárógáton való átvezetésére, al- és felvízi oldalon a csatlakozó meder burkolásával, az alvízen kialakuló rohanó vízmozgás energiájának megtörésére alkalmas fogazással.
· Árapasztó műtárgy, arra az esetre, ha a vonatkozó szabvány szerinti levonulási modelltől eltérő vízhozamok érkezése miatt a tározási vízszint a max. üzemi vízszintet meghaladná. A műtárgy megvalósításával teljes biztonsággal megelőzhető a völgyzárógát tönkremeneteléhez vezető töltésmeghágás esete.
· Árapasztó csatorna az árapasztó bukótól a Körtvélyesi-árokba való becsatlakozásig. Az áteresz átbocsátó képességét meghaladó vízhozam érkezése esetén az árvíztömeg egy része az átereszen továbbhalad a belterület felé, másik része betárózódik. A tározótér az árhullám levonulási idejétől és vízhozamától függő szintig átmenetileg feltöltődik, majd késleltetve – a csőáteresz vízszállító kapacitásának függvényében – leürül.

A tározó térfogata úgy került meghatározásra, hogy folyamatos vízleeresztés mellett alkalmas legyen a mértékadó árvíztömeg betorozására.

A projekt várhatóan 2023. október hónapban zárul le. Jelenleg az Önkormányzat rendelkezik a szükséges engedélyekkel, és a végleges, kiviteli terv elkészítése folyamatban van. Ezt követően megtörténik a közbeszerzési eljárás lefolytatása a kivitelező kiválasztására.

